钦定古今图书集成/历象汇编/乾象典/第051卷 > 奎宿
## 钦定古今图书集成/历象汇编/乾象典/第051卷 > 奎宿

按《礼记月令》：“季夏之月，旦奎中。”

按《尔雅释天》：“降娄，奎娄也。”

〈注〉奎为沟渎，故名“降。”〈蔬〉十二次之分：降娄，鲁也；降娄，奎、娄之次名也。孙炎曰：“降，下也。奎为沟渎，故称降也。”按襄三十年《左传》云：“郑公孙挥与裨灶晨过伯有氏，其门上生莠。子羽曰：‘其莠犹在乎’？于是岁在降娄，降娄中而旦，裨灶指之曰：‘犹可以终岁，岁不及此次也已’。”及其亡也，岁在娵訾之口，其明年乃及降娄是也。

按《孝经援神契》：“奎主文章，苍颉效象，洛龟曜书，丹青
垂萌，画字。”宋均注曰：“奎星屈曲相钩，似文字之画，苍
颉视龟而作书，则河洛之应，与人意所惟通矣。”
按《星经》缺

按《史记天官书》。奎曰：“封豕为沟渎。”

〈注〉《正义》曰：“奎，天之府库，一曰天豕，亦曰封豕，主沟渎。西南大星，所谓天豕目。”

按：《汉书天文志》：奎曰：“封豨为沟渎。”

按《晋书天文志》：“奎十六星，天之武库也。一曰天豕，亦
曰封豕，主以兵禁暴，又主沟渎。西南大星，所谓天豕
目，亦曰大将。”

按：《隋书天文志》同。

按《宋史天文志》，“汉永元铜仪，以奎为十七度，唐开元
游仪十六度。”旧去极七十六度，《景祐测验》同。

按《观象玩占》：奎有十六星：一曰封豕，一曰天豕，一曰
天库，一曰天边，金星也。奎为天之武库，其下九尺，为
日月五星。中道西南大星，谓之天豕目，亦为大将，又
为女令。石氏曰：“奎主库兵，兵禁不时，故置将军以领
之。奎又主沟渎，故将有陂池江河之事，皆占于奎。”